钦定古今图书集成/明伦汇编/氏族典/第111卷 > 崔仲方
## 钦定古今图书集成/明伦汇编/氏族典/第111卷 > 崔仲方

按《隋书崔仲方传》：“仲方字不齐，博陵安平人也。少好
读书，有文武才干。年十五，周太祖见而异之，令与诸
子同就学。时高祖亦在其中，由是与高祖少相款密。
后以明经为晋公宇文护参军事，寻转记室，迁司玉
大夫。以军功授平东将军、银青光禄大夫，赐爵石城
县男。时武帝阴有灭齐之志，仲方献二十策，帝大奇”
之。寻从帝攻晋州，授仪同，进爵范阳县侯。宣帝嗣位，
为少内史，奉使淮南而还。会帝崩，高祖为丞相，与仲
方握手极懽，上便宜十八事，高祖并嘉纳之。及受禅，
进位上开府，寻转司农少卿，进爵安固县公。令发丁
三万，于朔方、灵武筑长城，绵亘七百里。父艰去职。起
为虢州刺史。上书论取陈之策，上大悦，转基州刺史。
征入朝，进位开府。及大举伐陈，以仲方为行军总管。
及陈平，坐事免。未几复位。后数载，转会州总管。仁寿
初，授代州总管，被征入朝。会上崩，炀帝进位大将军，
拜民部尚书。寻转礼部尚书。后三载，坐事免。寻为国
子祭酒，转太常卿。朝廷以其衰老，出拜上郡太守。未
几，以母忧去职。岁馀，起为信都太守。上表“乞骸骨。”寻
卒于家，时年七十六。